Worshond-sleep: Bestuurder met dood gedreigFoto: Harry Liebel Die persoon wat in Rustenburg op film vasgevang is hoe hy op Nuwejaarsdag ŉ hondekarkas agter sy bakkie aangesleep het, sê hy word met die dood gedreig. Die man is nie van dieremishandeling aangekla nie weens ŉ tekort aan bewyse. Martie Meuter, bestuurder van die Rustenburg- Dierebeskermingsvereniging (DBV), het Woensdag aan Maroela Media gesê die Nasionale DBV het die saak ook ondersoek en hulle hande is afgekap. “Die man kan nie van dieremishandeling aangekla word nie, want die hondjie was reeds dood. As iemand vir ons bewys kan lewer dat die dier gelewe het toe hy vasgemaak is, is dit ŉ ander storie,” het sy gesê. Maroela Media het vroeër berig die DBV doen ŉ beroep op die publiek vir ooggetuies om na vore te kom. Harry Liebel, ŉ inwoner van Rustenburg, het die foto op Nuwejaarsdag geneem. Lees meer hier. Die eienaar van die bakkie is intussen opgespoor en beweer iemand het die hond kwaadwillig aan sy bakkie vasgemaak en hy het nie geweet die dier was daar nie. Die man se identiteit word weerhou omdat hy na die voorval deur verskeie mense met die dood gedreig is.